ผู้เชี่ยวชาญด้านการศึกษาในสหรัฐกังวลต่อการเรียนหนังสือระดับประถมทางออนไลน์ 
โรงเรียนประถมเอกชนแห่งหนึ่งในกรุงวอชิงตันเปิดสอนหนังสือทางออนไลน์
การเรียนหนังสือผ่านอินเทอร์เน็ตหรือเรียนทางออนไลน์ในสหรัฐอเมริกากำลังเป็นที่นิยมมากขึ้นไม่เฉพาะในระดับอุดมศึกษาเท่านั้น แต่ยังนิยมกันในระดับชั้นมัธยมและประถมด้วย ครูซูซานชมนักเรียนของตนเมื่อสามารถตอบคำถามได้ถูกต้อง คุณแอนนิต้า แม่ของเด็กชายเลิฟเวลล์ บอกกับผู้สื่อข่าววีโอเอว่าลูกชายเรียนหนังสือทางออนไลน์มาตั้งแต่อายุ 5 ขวบ ตอนนี้เขาอายุ 11 ปีแล้วและกำลังอยู่ชั้นประถมปีที่ 5 เธอ บอกว่า ลูกชายเรียนเลขและวิทยาศาสตร์เก่ง ทั้งสองวิชานี้ ลูกชายเรียนทางออนไลน์และเรียนล่วงหน้าเด็กรุ่นเดียวกันในระบบโรงเรียนปกติไปหลายปี นี่เป็นข้อดีอย่างหนึ่งของการเรียนหนังสือทางออนไลน์ นักเรียนสามารถเรียนได้ตามความสามารถของตน ตารางการเรียนมีความยืดหยุ่นกว่าการเรียนในห้องเรียน ทำให้เด็กชายเลิฟเวลมีเวลาเหลือไปทำกิจกรรมอื่นๆได้ แต่คุณแอนนิต้าต้องเสียสละเวลาของตนด้วยโดยต้องช่วยในการเรียนของลูกทั้งสองคน ลูกชายคนเล็กก็เรียนในระบบออนไลน์ด้วย คุณแอนนิต้ากำลังช่วยติวลูกชายคนเล็กที่บ้าน เธอบอกว่าช่วงที่ลูกยังเล็ก ระดับอนุบาลและประถมต้น ผู้ปกครองจะยุ่งมากกับการเรียนของลูกเพราะเป็นช่วงที่เด็กต้องการความช่วยเหลือจากผู้ปกครองมากที่สุดเพราะต้องหัดอ่าน หัดเขียน หัดเข้าใจคำอธิบายในบทเรียน การเรียนหนังสือทางออนไลน์ต้องการส่วนร่วมจากผู้ปกครองสูง ทำให้การเรียนระบบนี้ไม่เหมาะกับทุกคน แต่คุณเจฟ ควิเทาสกี้ เจ้าหย้าที่ระดับสูงของระบบการเรียนออนไลน์ K12 บอกว่า การเรียนทางออนไลน์กำลังเป็นที่นิยมมากขึ้น เขาบอกว่าทั่วทั้งอเมริกา มีเด็กนักเรียนที่ลงทะเบียนเรียนทางออนไลน์เต็มเวลาประมาณ 250,000 คน ในที่นี้หนึ่งแสนคนเป็นนักเรียนในระบบของ K12 K12 เป็นผู้วางแผนการเรียนการสอนและจัดอุปกรณ์การสอนให้แก่โรงเรียนที่ใช้ระบบของ K12 อาทิ หนังสือแบบเรียนและอุปกรณ์ทำงานศิลปะ และยังอบรมครูผู้สอนด้วย แต่บรรดาผู้เชี่ยวชาญด้านการศึกษาหลายคนแสดงความกังวลต่อการเรียนการสอนทางออนไลน์ คุณเดนนิส แวน โรเกล ประธานของสมาคมการศึกษาแห่งชาติสหรัฐอเมริกา กล่าวว่า เด็กนักเรียนในวัยประถมควรได้เรียนรู้ในสภาพแวดล้อมที่เอื้อให้มีการโต้ตอบกันแบบซึ่งหน้า เพราะเป็นส่วนหนึ่งของการส่งเสริมพัฒนาการเด็กเล็ก คุณเดนนิส แวน โรเกล เคยสอนคณิตศาสตร์ระดับมัธยมปลายนาน 20 ปี เขาบอกว่าการเรียนการสอนทางออนไลน์เป็นเรื่องใหม่และจะโตขึ้นเรื่อยๆ ผู้ใหญ่ที่อยู่ระบบการเรียนการสอนทางออนไลน์ควรใช้เวลาในการศึกษาวิจัยเรื่องนี้อย่างเหมาะสมและควรเน้นสิ่งที่เป็นประโยชน์สูงสุดต่อนักเรียนเป็นที่ตั้ง